SA juig saam oor Moti-broers se terugkomsDie vier Moti-broers. (Foto: Verskaf) Suid-Afrikaners het vroeg Donderdagoggend gejubel van blydskap nadat die nuus bekend gemaak is dat die vier Moti-broers wat drie weke gelede ontvoer is, die vorige aand veilig met hul ouers herenig is. Zia (15), Alaan (13), Zayyad (11) en Zian (6) se ouers, Naazim en Shakira Moti, het glo Woensdagaand ŉ oproep ontvang dat hulle die seuns kan gaan haal. ŉ Dokter het die seuns op die toneel ondersoek en bevestig dat hulle in ŉ goeie toestand is voordat die gesin veilig huis toe is. Die hele land het weke lank saam gebid vir die Moti-broers se veilige terugkoms nadat hulle in Oktober op pad skool toe gekaap en ontvoer is. Duisende Suid-Afrikaners het hulle intussen tot sosiale media gewend om die goeie nuus op elke platform en groep te deel. Die hutsmerk #MotiBrothers is ook gewild op Twitter met byna 10 000 twiets oor die broers se terugkoms. “Dankie hemelse Vader dat U die seuns beskerm en veilig huis toe gebring het. Wat ŉ vreugdevolle dag,” skryf een sosialemediagebruiker. “Prys die Here! Ons is so dankbaar vir hierdie goeie nuus,” sê ŉ ander. Honderde van dié kommentare kan op elke platform denkbaar bespeur word. Talle bekendes, van musikante tot private speurders, het ook met ywer hierdie nuus gedeel. Suid-Afrika se bekende privaatspeurder en sekuriteitspesialis, Mike Bolhuis, het Donderdag gesê dat sy hele span ontroer is deur die wonderlike nuus oor die broers. “Die hele Suid-Afrika deel in die vreugde wat die seuns se ouers nou voel,” sê hy. Die menseregteaktivis, Catherine Constantinides, en Afrikaanse liedjieskrywers soos Dewald Gouws is ook in die wolke oor die nuus. Die broers se skool, Curro Heuwelkruin in Polokwane, het intussen sy verligting oor die broers se veiligheid uitgespreek. “Curro is saam met die hele land verlig dat die Moti-broers veilig tuis is. Ons sal voortgaan om alles in ons vermoë te doen om die gesin, asook die res van die skool, in hierdie tyd te ondersteun.” Curro het die landsburgers ook bedank vir hulle deel daarin om die Moti-gesin in gebede toe te vou. “Ons is opreg dankbaar vir ieder en elk se ondersteuning en gebede die afgelope drie weke.”